钦定古今图书集成/理学汇编/文学典/第102卷 > 黄省曾〈姬水〉
## 钦定古今图书集成/理学汇编/文学典/第102卷 > 黄省曾〈姬水〉

按《明外史文徵明传》：“省曾，字勉之，举乡试，从王守仁、
湛若水游，又学诗于李梦阳。尝驰书梦阳云：‘李、杜诗
圣而文格未光，韩、柳文豪而诗道不粹，兼之者实惟
我公。以是阿梦阳’。梦阳大悦，识者哂之。省曾所著有
《五岳山人集》。子姬水，字淳父，学书于祝允明，亦有文
名。”

按《列朝诗集》：“省曾字勉之，吴县人。六龄好缃素古文，
解通《尔雅》。弱冠与其兄鲁曾散金购书，覃精艺苑，先
达王济之、杨君谦皆为延誉。负笈南都，游乔白岩司
马之门。嘉靖辛卯，以春秋魁乡榜，固已为宿名之士
矣。累举不第，交游益广。王新建讲道于越，参预讲堂，
作《会稽问道录》。”湛元明振铎成均，则又学于元明，名
王、湛两家之学。李献吉以诗雄于河雒，则又北面称
弟子，再拜奉书而受学焉。献吉就医京口，勉之鼓枻
往候，拜授其全集以归。吴中前辈沿习元末国初风
尚，枕籍诗书，以啖名干谒为耻。献吉唱为古学，吴人
厌其剿袭，颇相訾謷。勉之倾心北学，游光扬声。袖中
每携诸公书尺出，以夸示坐客。作《临终自传》，历数其
生平贵游，识者哂之。勉之文学六朝，好谈经济，有《五
岳山人集》，别撰《西洋朝贡典录》《舆地经》《老子玉略》诸
书，皆未行于世。子姬水自有集。兄子河水曰：“季父天
藻独富，学海滋深，其诗揽景辄取，摹事必得，时有神
诣，使人意消。”如《清凉山》云：“殿悬秋霭树，江吐夕阳山。”
《越江渡》云：“江碧林光定，花红春色流。”《答人》云：“黄鹄将
心换，丹砂夺鬓回。”《遣兴》云：“浮云不寄览，芳草自为年。”
《夜思》云：“梦积俱缘想，愁来若解寻。”《客中》云：“遇柳为离
树，逢楼是别城。”略举其数十句，染指可知。

按《苏州府志》：“黄省曾，字勉之，少与兄鲁曾齐名。嘉靖
辛卯，以诗魁乡榜，一试礼闱不第，遂弃去。攻古文辞，
最为博洽。少受知于王文恪，后以诗篇与李攀龙相
酬唱。攀龙乞序日，子枝侍曰：‘黄先生当为秦汉，无效
六朝’。攀龙曰：‘无妄言，能善作六朝语者亦足矣’。喜读
书，尝语人曰：‘三日不观书，即不能作文。每过朔望，必’”
陈《五经》而拜之。倾箱盈几，纂述不休。当其注思，即人
呼其侧，亦不闻也。所著《五岳集》并较定《山海水经注》
《申鉴》《骚苑》《吴风录》行世。省曾美丰姿，而口不操吴音，
又忤俗。年逾五十而殁。

按《列朝诗集》，姬水，字淳父，长洲人，五岳山人省曾之
子也。生而幼敏，山人出入，必携之，俱有所占属，每令
同赋。五岳拙于书，命淳父学书于祝京兆，遂传其笔
法。性至孝，哭父母成疾，遂弃诸生，以楚服见达官长
者，意自如也。嘉靖乙卯，倭夷难作，为避地计，将依聂
尚书豹于庐陵，携妻子溯江而上。何孔目良俊止之
曰：“子行是也。然见毈而求时夜，见弹而思鸮炙，吾笑
子之太早计也。”遂侨栖金陵，逾六年而后归。尽斥其
田产以供婚嫁，恒计衣食，不能卒岁。而所蓄敦彝法
帖、名画甚富。一室之中，棐几莹洁，笔研精良，焚香晏
坐，忻然忘老。山人尝辑《高士传》，因颂贫士以见志焉。
淳父自序其《白下集》云：“金陵，高皇帝故都也。夫登亳
者有商俊之愿，陟镐者怀周士之思。而今已矣！壮心
不死，素发易生。向人莫语，御酒寡欢。云霞郁思，江山
洒泣。魏人行国，假歌谣以宣忧；楚客怀都，托《离骚》以
写愤。良有以也。”呜呼！昔吴人有游楚者，病且为《吴吟》，
予悲予之游楚而吴吟也。淳父有《白下》《高素》二集，托
寓凄婉，人以白下为“最胜”云。

按《苏州府志》：“姬水，名道元，以字行。颖朗夙惠，幼著父
膝上，每有占属，辄应声立和。性至孝，母卒哀毁，虑伤
父志，则又拭泪佯嘻，退则擗踊哭泣，迨父见背，哀感
旁人。寻弃诸生，结野侣，不与贵人游。环堵列奇石异
卉，独坐焚香。所著五七言诗，王世贞亟称之。书学祝
允明，篇章甚富，刻有《两汉纪》《白下》《高素斋》二集。子嘉”
芳续刻《淳父全集》二十四卷，